បន្ទាប់​ពី​នាយក​ប្រតិបត្តិ​លាលែង​ពី​តំណែង តើ​ទិសដៅ​របស់​​បណ្តាញ​ផ្សាយ​ព័ត៌មាន USAGM នឹង​ទៅ​ជា​យ៉ាង​ណា?
លោក John Lansing អាយុ​៦២​ឆ្នាំ ដែល​ជា​នាយក​នៃ​ការ​ផ្សព្វ​ផ្សាយ​ព័ត៌មាន​តាម​បណ្តាញ​ទូរទស្សន៍​អាមេរិក​ជើង​ចាស់​មួយ​រូប នឹង​ចាក​ចេញ​ពី​ទីភ្នាក់ងារ​សហរដ្ឋ​អាមេរិក​សម្រាប់​បណ្តាញ​ផ្សាយ​ព័ត៌មាន​សាកល​ ឬ​ហៅ​កាត់​ថា USAGM នៅ​ចុង​ខែ​កញ្ញា​នេះ។
វ៉ាស៊ីនតោន — ការប្រកាសលាលែងពីតំណែងជានាយកប្រតិបត្តិនៃទីភ្នាក់ងារសហរដ្ឋអាមេរិកសម្រាប់បណ្តាញផ្សាយព័ត៌មានសាកល ឬហៅកាត់ថា USAGM របស់លោក John Lansing បង្កឲ្យមានការចោទសួរជាថ្មីម្តងទៀត អំពីបេសកកម្មនិងទិសដៅនៃបណ្តាញផ្សព្វផ្សាយព័ត៌មានក្រៅសហរដ្ឋអាមេរិកមួយនេះ។ បណ្តាញផ្សាយព័ត៌មាន USAGM គ្រប់គ្រងដោយផ្ទាល់លើភ្នាក់ងារសារព័ត៌មានអន្តរជាតិចំនួនប្រាំ រួមមានវិទ្យុអាស៊ីសេរី វិទ្យុអឺរ៉ុបសេរីនិងវិទ្យុ Liberty និងសំឡេងសហរដ្ឋអាមេរិក ដោយផ្សាយព័ត៌មាន៦១ភាសា ទៅកាន់អ្នកស្តាប់ប្រមាណ ៣៤៥លាននាក់ ក្នុងមួយសប្តាហ៍។ លោក Lansing អាយុ៦២ឆ្នាំ ដែលជានាយកនៃការផ្សព្វផ្សាយព័ត៌មានតាមបណ្តាញទូរទស្សន៍អាមេរិកជើងចាស់មួយរូប ត្រូវបានតែងតាំងជានាយកប្រតិបត្តិនៃបណ្តាញផ្សាយព័ត៌មាន USAGM នេះ កាលពីឆ្នាំ២០១៥ ហើយបានបំពេញតួនាទីមួយនេះ នៅក្រោមអណត្តិរដ្ឋបាលប្រធានាធិបតីចំនួនពីររូប។ ជាផ្លូវការ លោកនឹងចាកចេញពីបណ្តាញផ្សាយព័ត៌មាន USAGM នៅចុងខែកញ្ញានេះ ហើយលោកនឹងចាប់ផ្តើមតំណែងនាយកប្រតិបត្តិថ្មីនៃបណ្តាញផ្សាយព័ត៌មានតាមវិទ្យុជាតិក្នុងស្រុកមួយ នៅពាក់កណ្តាលខែតុលាខាងមុខនេះ។ លោកស្រី Amanda Bennett នាយិកាសំឡេងសហរដ្ឋអាមេរិក ឬហៅកាត់ថា VOA បានឲ្យដឹងថា៖ «លោក John Lansing នឹងចាកចេញពីតំណែងរបស់លោកដោយបន្សល់ទុកនូវកេរដំណែលដ៏ពិសេសមួយ។ លោកបានធ្វើឲ្យបណ្តាញ USAGM ផ្តោតលើបញ្ហាសេរីភាពនៃសារព័ត៌មានឯករាជ្យ។ ហើយនេះគឺជាកេរដំណែលរបស់លោក »។ លោកប្រធានាធិបតី ដូណាល់ ត្រាំ (Donald Trump) បានតែងតាំងលោក Michael Pack ដែលជាផលិតករភាពយន្តឯកសារ ជំនួសតំណែងលោក Lansing។ កាលពីមុន លោក Pack ដែលជាអ្នកស្រាវជាវជាន់ខ្ពស់ម្នាក់ និងជាអតីតប្រធានវិទ្យាស្ថាន Claremont ដែលមានទីស្នាក់ការនៅរដ្ឋកាលីហ្វ័រញ៉ា ធ្លាប់បានសហការផលិតភាពយន្តឯកសារមួយចំនួនជាមួយលោក Stephen Bannon ដែលជាអតីតអ្នកប្រឹក្សាយោបល់ម្នាក់របស់លោកប្រធានាធិបតី ត្រាំ។ ឈ្មោះរបស់លោក Pack ត្រូវបានបញ្ជូនទៅព្រឹទ្ធសភាអាមេរិកកាលពីខែមករា ប៉ុន្តែត្រូវបានជាប់គាំងនៅគណៈកម្មាធិការទំនាក់ទំនងការបរទេសប្រចាំព្រឹទ្ធសភា។ VOA មិនអាចសុំការបកស្រាយពីប្រធានគណៈកម្មធិការនេះគឺលោក Jim Risch និងសមាជិកជាន់ខ្ពស់ម្នាក់ទៀតគឺលោក Bob Menendez បាននៅឡើយទេ អំពីការតែងតាំងលោក Pack ។ យ៉ាងណាមិញ លោក Pack អាចក្លាយជានាយកប្រតិបត្តិនៃបណ្តាញផ្សាយព័ត៌មាន USAGM តាមពីររបៀប៖ ទីមួយគឺតាមរយៈការអនុម័តរបស់ព្រឹទ្ធសភា ឬទីពីរគឺតាមរយៈការតែងតាំងដោយក្រុមប្រឹក្សាភិបាលគ្រប់គ្រងការផ្សាយរបស់សហរដ្ឋអាមេរិក (Broadcasting Board of Governor ឬ BBG) ដែលជាក្រុមប្រឹក្សាដោយមានសមាជិកតំណាងពីគណបក្សពីរធំៗ ក្នុងនោះក៏រួមមានរដ្ឋមន្ត្រីការបរទេសលោក Mike Pompeo ផងដែរ។ ការតែងតាំងលោក Pack ក៏បានបង្កជាការតស៊ូមតិគ្នាអំពីគោលបំណងរបស់លោក ត្រាំ លើបេសកកម្មរបស់បណ្តាញផ្សព្វផ្សាយមួយនេះ ដោយសារលោកធ្លាប់បានរិះគន់ជារឿយៗលើបណ្តាញសារព័ត៌មានអាមេរិក។ តាមបណ្តាញ Twitter កាលពីខែវិច្ឆិកាឆ្នាំមុន លោក ត្រាំ បានរអ៊ូអំពីការរាយការណ៍ដោយលម្អៀងលើរូបលោកដោយបណ្តាញ CNN ហើយបាននិយាយថា «យើងត្រូវធ្វើអ្វីមួយអំពីរឿងនេះ ដោយសហរដ្ឋអាមេរិកអាចចាប់ផ្តើមបង្កើតបណ្តាញផ្សព្វផ្សាយជាសាកលមួយដោយខ្លួនឯង ដើម្បីបង្ហាញពិភពលោកឲ្យឃើញថា យើងពិតជាអស្ចារ្យ‍‍!‍» ប៉ុន្តែប៉ុន្មានថ្ងៃបន្ទាប់មក នាយិកាសំឡេងសហរដ្ឋអាមេរិក លោកស្រី Bennett បានបោះពុម្ពអត្ថបទបញ្ចេញយោបល់មួយនៅលើកាសែត The Washington Post ថា បណ្តាញផ្សាយព័ត៌មានជាសាកលបែបនេះមានស្រាប់ហើយនៅសហរដ្ឋអាមេរិក ហើយបណ្តាញនោះគឺ សំឡេងសហរដ្ឋអាមេរិក ឬហៅកាត់ថា VOA។ យោងតាមធម្មនុញ្ញរបស់ VOA អ្នកយកព័ត៌មានរបស់ VOA ត្រូវរាយការណ៍ព័ត៌មាន«ពិត មិនលម្អៀង និងគ្រប់ជ្រុងជ្រោយ»។ មាត្រាផ្សេងៗទៀត ដែលត្រូវបានស្គាល់ថាជា «ប្រព័ន្ធការពារ » ក៏បានការពារអ្នកយកព័ត៌មានរបស់ VOA ពីការជ្រៀតជ្រែកផ្នែកនយោបាយលើកិច្ចការរបស់ពួកគេផងដែរ។ លោក Danforth Austin អតីតអ្នកយកព័ត៌មាន និងជាអតីតនាយកគ្រប់គ្រងកាសែត The Wall Street Journal ដែលធ្លាប់បំពេញតំណែងជានាយកសំឡេងសហរដ្ឋអាមេរិកពីឆ្នាំ២០០៦ដល់ឆ្នាំ២០១១ បានឲ្យដឹងថា៖ ‍«មិនថានរណានឹងក្លាយជានាយកប្រតិបត្តិថ្មីទេ អ្នកនោះត្រូវតែពិនិត្យមើលប្រវត្តិនៃទីភ្នាក់ងារផ្សាយព័ត៌មានមួយនេះ‍»។ លោក Austin បានបន្ថែមទៀតថា នៅក្នុងអំឡុងសង្គ្រាមលោកលើកទីពីរ និងក្រោយមកក្នុងអំឡុងសង្គ្រាមត្រជាក់ សំឡេងសហរដ្ឋអាមេរិក និងបណ្តាញផ្សព្វផ្សាយព័ត៌មានផ្សេងៗទៀតដែលទទួលមូលនិធិឧបត្ថម្ភដោយរដ្ឋាភិបាលសហព័ន្ធ ភាគច្រើនគឺជាបណ្តាញឃោសនា។ ប៉ុន្តែចាប់តាំងពីទសវត្សរ៍ឆ្នាំ ១៩៦០មក បណ្តាញផ្សព្វផ្សាយព័ត៌មានទាំងនេះ បានផ្លាស់ប្តូរទៅជាបណ្តាញសារព័ត៌មានដ៏ក្រឹត្យក្រម ដោយមានច្បាប់ទម្លាប់ត្រឹមត្រូវមួយ ក្នុងការផ្តល់ព័ត៌មានដោយឯករាជ្យនិងដោយមិនលម្អៀង។ លោក Austin បានលើកឡើងថា៖ «មានក្រុមមនុស្សជាច្រើនដែលមានគំនិតខុសៗគ្នា អំពីអ្វីដែលយើងគួរផ្សាយ និងអ្វីដែលយើងមិនគួរផ្សាយ។ ខ្ញុំចាំថា ធ្លាប់បានទទួលទូរស័ព្ទពីក្រសួងការបរទេស ដែលបាននិយាយថា យើងមិនអាចផ្សាយព័ត៌មានបែបនេះទេ! ហើយខ្ញុំតែងតែប្រាប់ទៅវិញដោយសម្តីសមរម្យថា ពួកគេគួរតែទូរស័ព្ទទៅសួររដ្ឋមន្ត្រីក្រសួងការបរទេសទៅ តែក្រោយមកខ្ញុំដាក់ទូរស័ព្ទចុះ»។ លោកក៏បានបន្ថែមថា៖ «ជាការឃោសនា ឬបណ្តាញព័ត៌មាន យើងត្រូវតែសម្រេចថាតើវិធីសាស្ត្រមួយណាមានប្រសិទ្ធភាពជាងគេបង្អស់? លោក Eliot Engel ប្រធានគណៈកម្មាធិការទំនាក់ទំនងការបរទេសប្រចាំសភាតំណាងរាស្ត្រ បានឲ្យដឹងថា បើទោះជាលោកមិនអាចបោះឆ្នោតក្នុងព្រឹទ្ធសភាក្តី ក៏គណៈកម្មាធិការរបស់លោកអាចជះឥទ្ធិពលលើបណ្តាញផ្សព្វផ្សាយ USAGM ក្នុងសភាអាមេរិកបាន។ កាលពីថ្ងៃសុក្រសប្តាហ៍មុន លោក Engel បានកោតសរសើរលោក Lansing ថាបានធ្វើឲ្យបណ្តាញផ្សព្វផ្សាយ USAGM «ដើរលើផ្លូវមួយឆ្ពោះទៅរកបណ្តាញផ្សាយព័ត៌មានដ៏មានប្រសិទ្ធភាពនិងទំនើប ដោយផ្តល់នូវព័ត៌មានមិនលម្អៀងទៅកាន់ប្រទេសជាច្រើននៅជុំវិញពិភពលោកដែលមិនមានសេរីភាពសារព័ត៌មាន»។ ក៏ប៉ុន្តែ លោក Engel ក៏បានលើកឡើងថា បើសិនជាព្រឹទ្ធសភាមិនសម្រេចតែងតាំងលោក Pack ទេ នោះក្រុមប្រឹក្សាភិបាល BBG គួរតែអនុវត្តអំណាចរបស់ខ្លួន ហើយតាំងតែងនរណាម្នាក់ជានាយកប្រតិបត្តិថ្មី។ លោកបានមានប្រសាសន៍ថា៖ «ក្រុមប្រឹក្សាភិបាលបច្ចុប្បន្ននៅមានអំណាចក្នុងការតែងតាំងអ្នកជំនួសតំណែងនេះ។ ខ្ញុំសូមជំរុញលើកទឹកចិត្តឲ្យក្រុមប្រឹក្សាភិបាលសម្រេចឲ្យបានឆាប់ៗ ដោយសារតែយើងមិនអាចទស្សន៍ទាយ តើនៅពេលណាទើបព្រឹទ្ធសភាអាចសម្រេចអនុម័តចាត់តាំងនាយកប្រតិបត្តិថ្មីដែលត្រូវបានតែងតាំងដោយលោកប្រធានាធិបតីបានទេ។ នេះគឺជាតំណែងដ៏សំខាន់មួយ ដែលមិនអាចអនុញ្ញាតឲ្យនៅទំនេរបានឡើយ សូម្បីតែមួយថ្ងៃក៏ដោយ »។ ស្របពេលជាមួយគ្នានេះ ក៏មានមតិរិះគន់លើបណ្តាញផ្សព្វផ្សាយ USAGM ដែរ។ លោក Ed Royce អតីតប្រធានគណៈកម្មាធិការទំនាក់ទំនងការបរទេសប្រចាំសភាតំណាងរាស្ត្រ និងជាសមាជិករដ្ឋសភាប្រចាំរដ្ឋកាលីហ្វ័រញ៉ានៃគណបក្សសាធារណៈរដ្ឋ បានធ្លាប់ហៅ USAGM ថាជា «បណ្តាញផ្សព្វផ្សាយដែលមិនដំណើរការ »។ ហើយរីឯលោកស្រី Hilary Clinton ក្នុងអំឡុងពេលលោកស្រីកាន់តំណែងជារដ្ឋមន្ត្រីក្រសួងការបរទេសអាមេរិក ក៏បានចាត់ទុក USAGM ថា «មិនបានដំណើរការទៅតាមសមត្ថភាពរបស់ខ្លួន ក្នុងការផ្សព្វផ្សាយសាររបស់រដ្ឋាភិបាលអាមេរិកទៅកាន់ពិភពលោក »។ ទាំងលោកស្រី Amanda Bennett និងលោក Danforth Austin បានចាត់ទុកការកើនឡើងនៃចំនួនអ្នកស្តាប់ការផ្សាយរបស់បណ្តាញ USAGM ថា បានកើតឡើងនៅក្រោមអាណត្តិរបស់លោក Lansing ដែលផ្តោតការយកចិត្តទុកដាក់លើការធ្វើសេចក្តីរាយការណ៍ព័ត៌មានដោយឯករាជ្យ និងដោយមិនលម្អៀង។ នៅឆ្នាំ២០១៨ អត្រាអ្នកស្តាប់ការផ្សាយរបស់បណ្តាញ USAGM បានកើនដល់ទៅ ២៤ភាគរយ។ លោកស្រី Amanda Bennett បានលើកឡើងថា៖ «៦០ភាគរយនៃអ្នកស្តាប់ការផ្សាយរបស់យើងនៅជុំវិញពិភពលោកជឿជាក់លើយើង និងមានទំនុកចិត្តលើយើង។ ការយកចិត្តទុកដាក់របស់លោក Lansing ដោយផ្តោតលើឯករាជ្យភាពនៃការផ្សព្វផ្សាយរបស់យើង គឺជាអ្វីដែលយើងត្រូវតែបន្តទៅមុខទៀត បើសិនជាយើងចង់ថែរក្សាការជឿទុកចិត្តជាយូរណាស់មកហើយរបស់អ្នកស្តាប់យើង »៕